《梅林分韵得今字》
宋代·杨凯

兰亭久陈迹，修竹空自阴。
龙山亦凄凉，鲜花谁与簪。
英游旷千载，盛事新梅林。
四海冯黎州，未妨铁石心。
提携到诸子，遍赏江之浔。
亭亭姑射仙，玉立何森森。
谢氏六君子，对饮香满襟。
西郊访老友，奇怪尤可钦。
宛然如先生，高臣岁月侵。
从兹饱薰风，佳实共鼎鬵。
正味悦天下，妙用无古今。
去去好着鞭，江南春已深。

作者简介：杨凯，字舜举（《成都文类》误署杜舜举，今据《全蜀艺文志》卷一九），成都（今属四川）人。与冯时行同游梅林。事见《成都文类》卷一一。